Karen van memes na fliek – en dis 'n riller! | Netwerk24
23 Junie 2021 11:00
Een van die vroeë plakkate van die rolprent 'Karen'.
Die rol van 'n wit, rassistiese Karen in die opkomende Amerikaanse rolprent Karen word vertolk deur Taryn Manning, bekend om die bekroonde tronkreeks Orange Is the New Black op Netflix.
Haar karakter is Karen Dexter, soortgelyk aan die wit vrou wat dikwels in memes uitgebeeld word waar sy veeleisend optree en aandring daarop dat haar wil geskied buite die perke van die aanvaarbare. Sy gebruik ook haar privilegie in die samelewing om mag af te dwing. Talle video's het die afgelope tyd opslae gemaak waarin swart mense dikwels valslik geïnkrimineer word weens vroue soos Karen se wilde aantygings. Byvoorbeeld die voorval in Central Park waar 'n wit vrou wat met haar hond gaan stap het 'n swart man wat na voëls gekyk het by die polisie verkla het.
In die prent probeer die Karen om haar nuwe swart bure uit haar buurt te verja. Waarmee sy nie rekening gehou het nie, is dat haar bure aktiviste is – hulle is reg om terug te baklei vir wat reg en regverdig is. Haar bure word vertolk deur Cory Hardrict (American Sniper) en Jasmine Burke (Saints & Sinners). Die regisseur is Coke Daniels.
Taryn Manning as Karen in die riller 'Karen'.
Daniels is bekend om prente soos His, Hers & the Truth.
Tanning het in 'n onderhoud met die vermaaklikheidswebwerf TMZ gesê dat sy dié rol inspan om verandering teweeg te bring. "Ek het 'n maatskaplike verantwoordelikheid gevoel om die rol te vertolk. Al moet ek die booswig speel, doen ek dit om verandering teweeg te bring. As jy nie van my hou in die rol nie, perfek, ek het my werk gedoen. Die kern is dat dít wat aan die gang is hartverskeurend is, en dit is tyd vir verandering. Dit beteken baie vir my om deel van die groter prentjie te wees."
Sy het ter navorsing video's met Karen-insidente aanlyn gekyk om voor te berei en was geskok dat daar so baie is, luidens die onderhoud.
'n Uitreikdatum is nog nie bekend nie, hoewel die prent op die komende Cannes-fees op die rolprentmark is.